Psalm 119:35 - www.bybelkennis.co.za
The design of the Lord is to exercise the patience of his servant by adversity; Satan endeavours to drive him to despair– Johannes Calvyn
Laat my wandel volgens u gebooie, want daarin vind ek vreugde (NAV)
Laat my wandel op die pad van u gebooie, want daarin het ek 'n behae (OAV)
Laat my elke dag loop op die pad wat U voorskryf, want dit maak my baie gelukkig (Die Boodskap)
Onthou julle nog daardie eenvoudige liedjie van Peter Pan? "We're following the leader, the leader, the leader. We're following the leader wherever hy may go." Dit is nogal toepaslik op hierdie vers wat fokus op hoe om die leier te volg.
Die probleem is dat mense vandag nie sommer volg nie. Almal bied leierskapskursusse aan, maar niemand leer mense hoe om te volg nie. Mense wil leiers wees – nie volgelinge nie. Om 'n volgeling te wees, klink vir ons moderne oor 'n bietjie negatief.
Maar om die leier te volg is 'n belangrike tema in die Skrif. Wat is die eerste ding wat Jesus vir sy dissipels sê? Volg My! Die psalmis verstaan dat om God se leiding te volg belangrik is vir mense wat in 'n verhouding met Hom staan. Om te volg is soortgelyk aan gehoorsaamheid, maar om te volg dui meer op 'n verhouding. Om te volg beteken dit jy gaan in dieselfde rigting – jy loop dieselfde pad – as die leier.
Die psalmis versoek dat hy volgens God se gebooie sal loop. Dit klink nou nie baie aantreklik nie, maar juis daarin vind die psalmis sy vreugde. Om vreugde in God se gebooie te ondervind, is 'n belangrike tema van Psalm 119. Die psalmis verstaan dat God lei op die pad en al is dit soms moeilik om Hom te volg, lei dit tot vreugde en 'n dieper verhouding met God.